Ο **Ντάνι Ακιντούντε Αγκμπελίς** (*Danny Akintunde Agbelese*), (Μέριλαντ, 13 Μαρτίου 1990), γνωστός στην Ελλάδα και ως **Αγκμπελέσε**, είναι Αμερικανός-Νιγηριανός επαγγελματίας καλαθοσφαιριστής. Με ύψος 2,06 μέτρα αγωνίζεται ως σέντερ / πάουερ φόργουορντ.

Κολεγιακή σταδιοδρομία
----------------------

Μετά το λύκειο, ο Αγκμπελέσε έπαιξε κολεγιακή καλαθοσφαίριση στο Κολέγιο Κόλιν, από το 2008 έως το 2010. Αργότερα, πήρε μεταγραφή στους Χάμπτον Πάιρετς, όπου έμεινε μέχρι το 2012.

Επαγγελματική σταδιοδρομία
--------------------------

Ο Αγκμπελίς έκανε τα πρώτα του επαγγελματικά βήματα στο Ιράν, τη σεζόν 2012–13, με την Έστεγκαλ Κεσμ. Τον επόμενο χρόνο μετακόμισε στην Ουρουγουάη και εντάχθηκε στην Ουνιόν Ατλέτικα. Κατά τη διάρκεια της σεζόν, αποχώρησε από την ομάδα και υπέγραψε με την Γουόντερερς Παισαντού. Στις αρχές του 2014, συμφώνησε με την ισπανική ΚΜ Γουαδαλαχάρα. Την ίδια χρονιά, αγωνίστηκε επίσης με το Ρέθυμνο και την ισπανική Οουρένσε.

Τη σεζόν 2015–16, έπαιξε ξανά στην Ισπανία, με την Γκιμπούσκοα Μπάσκετ. Το 2016, υπέγραψε με την ιταλική Νιού Μπάσκετ Μπρίντιζι. Κατά τη διάρκεια της σεζόν 2017-18, υπέγραψε με τη γαλλική Ελάν Μπεαρναί, αλλά αργότερα στη σεζόν αποχώρησε από την ομάδα και επανεντάχθηκε στη Γκιμπούσκοα Μπάσκετ, στην οποία είχε κατά μέσο όρο 7,5 πόντους και 3,6 ριμπάουντ ανά αγώνα. 

Στις 6 Αυγούστου 2018, εντάχθηκε στο Χολαργό της Basket League. Συγκεκριμένα, την αγωνιστική περίοδο 2018-19 αναδείχθηκε πρώτος σε ριμπάουντ (202) και κοψίματα (52), 2ος σε αξιολόγηση (366) και 4ος σκόρερ (242) της ομάδας του Χολαργού, ενώ ήταν ο πρώτος σε κοψίματα (48) και 3ος σε ριμπάουντ (185) σε όλη την Βasket League.

Στις 7 Αυγούστου 2019, ο Αγκμπελίς συμφώνησε να μείνει στην Ελλάδα για τον Κολοσσό Ρόδου, όπου ενώθηκε με τον προπονητή του στο Χολαργό, Άρη Λυκογιάννη και στις 11 Αυγούστου 2019 υπέγραψε συμβόλαιο με την ομάδα. Στον Κολοσσό είχε κατά μέσο όρο 9.8 πόντους, 5 ριμπάουντ, 0.9 ασίστ και 1.3 κoψίματα, ενώ ήταν 3ος σε κοψίματα (26) σε όλο το πρωτάθλημα. 

Στις 22 Ιουλίου 2020, ο Αγκμπελίς μετακόμισε επίσημα στον τέταρτο ελληνικό σύλλογο στην καριέρα του, τον Προμηθέα Πατρών, ο οποίος αγωνίζεται σε Ελληνικό Πρωτάθλημα και EuroCup. Στις 24 Σεπτεμβρίου 2020, κατέκτησε με τον Προμηθέα το Σούπερ Καπ Ελλάδας, νικώντας στον τελικό το Περιστέρι με 82-74. Μάλιστα ο ίδιος με 16 πόντους,12 ριμπάουντ και 3 κοψίματα, αναδείχθηκε ο Πολυτιμότερος Παίκτης του τελικού. Συνολικά τη σεζόν 2020-21, σε 34 αγώνες πρωταθλήματος είχε κατά μέσο όρο 7.9 πόντους και 4.7 ριμπάουντ, ενώ στο Γιούροκαπ σε 10 αγώνες μέτρησε αντίστοιχα 9.2 πόντους και 4.8 ριμπάουντ.

Τον Αύγουστο του 2021, ανακοινώθηκε από την ισπανική Ρεάλ Μπέτις. Σε 16 αγώνες στο Πρωτάθλημα Ισπανίας είχε 2.31 πόντους μέσο όρο και 2.75 ριμπάουντ σε 10.6 λεπτά συμμετοχής.

Στις 6 Μαρτίου 2022, ανακοινώθηκε από το Περιστέρι. Σε 11 αγώνες μέτρησε 4.5 πόντους, 3.6 ριμπάουντ και 0.8 μπλοκ κατά μέσο όρο. Τον Ιούλιο αποτέλεσε παρελθόν για την ομάδα.

Τίτλοι - Διακρίσεις
-------------------

### Συλλογικοί

**Προμηθέας Πατρών** 

* Σούπερ Καπ Ελλάδας: (2020)

### Ατομικοί

* Πολυτιμότερος Παίκτης του Σούπερ Καπ Ελλάδας: (2020)
* 2x Ελληνικό All-Star Game: (2019, 2020)

* 2x Πρώτος στις τάπες στο Ελληνικού Πρωτάθλημα: (2019, 2021)

Παραπομπές
----------

1. ↑  «Προμηθέας :Ντάνι Αγκμπελίς και Χάρης Γιαννόπουλος μιλούν για την επικαιρότητα και τις προτιμήσεις τους». *sportfmpatras.gr*. 28 Αυγούστου 2020. Αρχειοθετήθηκε από το πρωτότυπο στις 15 Ιουνίου 2021.
2. ↑  «Cedevita Olimpija Ljubljana - Promitheas Patras Highlights | 7DAYS EuroCup, RS Round 5». *www.youtube.com*.
3. ↑  Danny Agbelese.
4. ↑  AGO Rethymno landing Danny Agbelese.
5. ↑  Gipuzkoa announces Danny Agbelese.
6. ↑  Enel Brindisi lands Danny Agbelese.
7. ↑  «Pau-Lacq-Orthez adds Agbelese to their roster». Αρχειοθετήθηκε από το πρωτότυπο στις 23 Απριλίου 2019. Ανακτήθηκε στις 26 Ιουλίου 2020.
8. ↑  Danny Agbelese a new player of Gipuzkoa.
9. ↑  «Basketblog.gr | Και επίσημα στον Χολαργό ο Ντάνι Αγκμπελέσε (vid)». *www.basketblog.gr*. Ανακτήθηκε στις 9 Σεπτεμβρίου 2020.
10. ↑  «Κολοσσός: Ανακοίνωσε Αγκμπελέσε!». *Eurohoops*. 11 Αυγούστου 2019. Ανακτήθηκε στις 9 Σεπτεμβρίου 2020.
11. ↑  «Προμηθέας: ΕΠΙΣΗΜΑ Πατρινός ο Ντάνι Αγκμπελέσε». *Eurohoops*. 22 Ιουλίου 2020. Ανακτήθηκε στις 9 Σεπτεμβρίου 2020.
12. ↑  «Προμηθέας: "Μεθυσμένοι" Αχαιοί με την πρώτη κούπα της ιστορίας τους! (video - πίνακας)». *Eurohoops*. 24 Σεπτεμβρίου 2020. Ανακτήθηκε στις 24 Σεπτεμβρίου 2020.
13. ↑  «Σούπερ σταρ του Προμηθέα ο Μίλερ-Πολυτιμότερος ο Αγκμπελέζε». *Pelop.gr*. Ανακτήθηκε στις 24 Σεπτεμβρίου 2020. [*νεκρός σύνδεσμος*]
14. ↑  Παπανικολάου, Άγγελος (16 Αυγούστου 2021). «Επιβεβαίωση Totalbasket: Ανακοινώθηκε από την Μπέτις ο Αγκμπελέσε! (pic)». *totalbasket.gr*. Αρχειοθετήθηκε από το πρωτότυπο στις 16 Αυγούστου 2021. Ανακτήθηκε στις 17 Αυγούστου 2021.
15. ↑  «Επίσημο: Στο Περιστέρι μέχρι το τέλος της σεζόν ο Αγκμπελίς». *SDNA*. 6 Μαρτίου 2022. Ανακτήθηκε στις 13 Μαρτίου 2022.

Εξωτερικοί σύνδεσμοι
--------------------

* Προφίλ στο RealGM.com
* Προφίλ στο Basketball-Reference.com Αρχειοθετήθηκε 2020-07-26 στο Wayback Machine.
* Προφίλ στο Eurobasket.com
* Προφίλ στο BallersAbroad.com
* Προφίλ στο Ισπανικό Πρωτάθλημα (ισπανικά)
* Προφίλ στην Basket League Ελλάδας
* Προφίλ στο Ιταλικό Πρωτάθλημα Αρχειοθετήθηκε 2020-07-26 στο Wayback Machine. (ιταλικά)
* Βιογραφικό στο Κολέγιο Χάμπτον